Legebiltzarreko Erregelamenduko 114.1 artikuluan ezarritakoa betez, agintzen dut Nafarroako Parlamentuko Aldizkari Ofizialean argitara dadin Adolfo Araiz Flamarique jaunak egindako galderaren erantzuna, Foru Diputazioak emana, Club Atlético Osasunak bere tributu-zorrak ordaintze aldera Ogasunari emandako ondasunak berrerosteko edo lehentasunez erosteko eskubideari buruzkoa. Galdera 2018ko martxoaren 16ko 33. Nafarroako Parlamentuko Aldizkari Ofizialean argitaratu zen.

Iruñean, 2018ko apirilaren 11n

Lehendakaria: Ainhoa Aznárez Igarza

ERANTZUNA

EH Bildu Nafarroa talde parlamentarioko eledun Adolfo Araiz Flamarique jaunak idatziz erantzuteko galdera egin du (9-18/PES-00070) Sadar futbol-zelaia berrerosteko C.A. Osasunak daukan egoera juridikoarekin lotutako zenbait alderdiri buruz. Galdera hori 2018ko martxoaren 6ko 1194 sarrera-zenbakiarekin erregistratu zen. Hona Nafarroako Gobernuko Ogasuneko eta Finantza Politikako kontseilariak horri buruz ematen dion informazioa:

¿Gobernuaren ustez, Club Atlético Osasunak Nafarroako Foru Komunitatearekin zuen zorraren berregituratzea onesten zuen abenduaren 2ko 26/2014 Foru Legeak klub horri inolako eskubiderik ematen al dio bere tributu-zorrak ordaintze aldera Ogasunari emandako ondasunak berrerosteko edo lehentasunez erosteko?

Erantzunak ezezkoa izan behar du ezinbestez, zeren eta 26/2014 Foru Legeak ez baitu ematen erosketa-eskubiderik edo lehentasunez eskuratzeko eskubiderik.

¿Gobernuaren ustez, Club Atlético Osasunari aplikatzekoa al da Nafarroako Ondareari buruzko apirilaren 4ko 14/2007 Foru Legean ezarritako eta hiru salbuespenetakoren bat, baldin eta klub horrek Sadar futbol-zelaia edo Taxoareko instalazioak berrerosi nahi baditu?

– b) letran, eskuratzailea irabazi asmorik gabeko entitate bat denean eta ondasuna interes orokorreko helburuetarako erabili behar bada.

– i) letran, lege xedapenez aitorturiko lehentasunez eskuratzeko eskubide bat duen bati egiten zaionean salmenta.

– j) letran, salbuespeneko arrazoiengatik komenigarritzat jotzen denean higiezinaren okupatzaileari egitea salmenta.

Gai horri buruz, aipatu beharra dago azter litekeela Nafarroako Ondareari buruzko apirilaren 4ko 14/2007 Foru Legearen 37.3 artikuluaren j) eta b) letren aplikazioa, klubari buruzko bi foru legeetako zioen azalpenen edukiari erreparatuta: Club Atlético Osasunak Nafarroako Foru Komunitatearekin duen zorraren berregituratzea onesten duen abenduaren 2ko 26/2014 Foru Legea eta Nafarroako Foru Komunitateak Club Atlético Osasunari abal bat emateko otsailaren 14ko 1/2003 Foru Legea; bereziki, bietatik lehenaren 2.2 artikuluan xedatutakoari jarraituz.

Hala eta guztiz ere, inguruabar horiek aztertu eta baloratuko dira Osasunak erosketa-eskaintza formal bat egiten duenean.

Hori guztia jakinarazten dizut, Nafarroako Parlamentuko Erregelamenduaren 194. artikulua betez.

Iruñean, 2018ko apirilaren 11n

Ogasuneko eta Finantza Politikako kontseilaria: Mikel Aranburu Urtasun